b'\n_START_ARTICLE_\nTrpimir (hrva\xc5\xa1ki knez)\n_START_SECTION_\nTrpimirjeva vladavina\n_START_PARAGRAPH_\nTudi Trpimir je na oblast pri\xc5\xa1el tako, da ga je izvolilo ljudstvo, potrdil pa ga je frankovski cesar. V \xc4\x8dasu Trpimirjeve vladavine je na njegovem dvoru \xc5\xbeivel prebegli sa\xc5\xa1ki benediktanec Gotschalk, ki je na Hrva\xc5\xa1ko prebegnil iz de\xc5\xbeele Frankov, kjer je bil preganjan zaradi svojih teolo\xc5\xa1kih nazorov o predestinaciji, in po Gotschalku so se ohranili zapisi o Trpimirjevi vladavini, npr. podatki o napadu na eno od obmorskih mest. V\xc4\x8dasu, ko je Trpimir zavladal na Hrva\xc5\xa1kem, so bili zlasti Bizantinci, a tudi Bene\xc4\x8deni izpostavljeni mo\xc4\x8dnim napadom muslimanskih Saracenov, zaradi \xc4\x8desar prostora v Jadranskem morju ni obvladovala nobena ve\xc4\x8dja sila. V teh razmerah je lahko ponovno porasla mo\xc4\x8d Neretljanskih gusarjev, po izvoru verjetno srbskega ljudstva, ki pa je bilo kot ka\xc5\xbee \xc5\xbee tedaj tesno povezano s Hrvati. Okrepili so se tudi sami Hrvati: Trpimir je bil edini hrva\xc5\xa1ki vladar, ki mu je uspelo premagati dalmatinska obalna mesta. Proti Bizancu je bil Trpimir povsem neodvisen, kot frankovski vazal pa je do\xc5\xbeivel tudi napad bolgarskega kana Borisa I. Mihaela, a ga je Trpimir uspel premagati. Trpimirjeva mo\xc4\x8d je morda izvirala predvsem iz zunanjih razmer: \xc4\x8de gre verjeti ponarejeni cerkveni listini z umi\xc5\xa1ljenim datumom 04.03.852, ki jo imenujemo Trpimirjeva darovnica, potem hrva\xc5\xa1ki vladar tedaj sploh ni imel velikih finan\xc4\x8dnih sredstev.\n_START_SECTION_\nPojavljanje vladarskega naslova in hrva\xc5\xa1kega etni\xc4\x8dnega imena\n_START_PARAGRAPH_\nNa za\xc4\x8detku njegove vladavine je Trpimirja Gotschalk nazival z naslovom kralj Slovanov (rex Sclavorum), napis iz cerkvene oltarne pregrade, nastal sredi 9. stoletja, pa Trpimirja omenja kot kneza (dux), ko omeni besede Pro duce Trepim(ero). Trpimir je bil prvi hrva\xc5\xa1ki vladar, ki je bil omenjen v \xc4\x8cedajskem evangelariju. Zapisovalci evangelarija so mu dodali naziv dominus (Domno Tripimero), s \xc4\x8dimer so hoteli pokazati na razliko v pomembnosti med obi\xc4\x8dajnimi slovanskimi knezi in uglednim veljakom Trpimirjem. Ta dominus je primerljiv s polo\xc5\xbeajem kralja (rex) po Gotschalku in po ponarejeni Trpimirjevi darovnici. V tem ponaredku iz kasnej\xc5\xa1ega \xc4\x8dasa se v povezavi s Trpimirjevo oblastjo pojavi besedna zveza regnum Chroatorum. V tistem \xc4\x8dasu so se na frankovskem obmo\xc4\x8dju pojavili trije tipi regna; prvi tip ozna\xc4\x8duje celoten frankovski imperij, drugi tip ozna\xc4\x8duje frankovsko podkraljestvo (npr. Regnum Francorum orientalium), tretji tip pa politi\xc4\x8dno in regionalno entiteto, ki so ji ime izbrali lokalni prebivalci; prvima dvema tipoma regna so vladali kralji (rex), tretjemu tipu pa so lahko vladali kraljevi sinovi (s titulo kralja ali brez nje) ali celo princi, ki niso bili iz kraljeve dru\xc5\xbeine. Trpimir bi kot frankovski vazal torej lahko bil tak\xc5\xa1en vladar, saj le nekoliko kasneje svoj regnum dobita tudi Arnulf Koro\xc5\xa1ki v Karantanskem regnumu in Braslav v Panoniji. Toda po drugi strani Gotschalk poro\xc4\x8da, da se podlo\xc5\xbeniki na Trpimirja obra\xc4\x8dajo z nazivom regnum, kar prej pomeni prevzemanje bizantinskega obi\xc4\x8daja, da se vladar poistoveti z vladanjem. Poleg tega bi bil lahko Trpimir v kasnej\xc5\xa1em delu vladavine od Frankov \xc5\xbee povsem neodvisen. Tako npr. nudi pribe\xc5\xbeali\xc5\xa1\xc4\x8de zahodnjakom iz frankovskih de\xc5\xbeel, zaustavi napadalne Bolgare in zmaguje nad bizantinsko Dalmacijo Trpimir je poleg tega v sporu med Ninsko in Splitsko \xc5\xa1kofijo izbral Ninsko \xc5\xa1kofijo, s tem pa se je boril za nastanek lastne cerkve in lastnega \xc5\xa1kofa. Etni\xc4\x8dna oznaka Hrvat se sicer nahaja v ponarejeni listini- Trpimirjevi darovnici. Po drugi strani bolgarski napad na Trpimirjeve Slovane Konstantin Porfirogenet za nazaj obravnava kot napad na Hrvate. Trpimirjeva darovnica in \xc4\x8cedajski evangelarij nekaterim pomenita dokaz, da se resni\xc4\x8dno \xc5\xbee tedaj oblikuje hrva\xc5\xa1ka identiteta.'